ผู้ช่วยผู้บัญชาการตำรวจแห่งชาติ ยืนยันได้ภาพผู้ต้องสงสัยก่อเหตุวางระเบิดครบทุกจุด คาดจะมีข่าวดีเร็ว ๆ นี้
พลตำรวจโท สุวัฒน์ แจ้งยอดสุข ผู้ช่วยผู้บัญชาการตำรวจแห่งชาติ เปิดเผยภายหลังประชุมติดตามความคืบหน้าคดีระเบิดหลายจุดในพื้นที่กรุงเทพมหานคร ว่า ขณะนี้ชุดสืบสวน เร่งตรวจสอบกล้องวงจรปิด และรวมรวมหลักฐานทางคดีให้มากที่สุด คาดว่า จะมีข่าวดีเร็ว ๆ นี้         ส่วนที่มีกระแสข่าวว่า ตำรวจเตรียมออกหมายจับผู้ก่อเหตุนั้น อยู่ระหว่างเร่งดำเนินการ ยืนยัน ได้ภาพจากกล้องวงจรปิดผู้ต้องสงสัยที่ก่อเหตุครบทุกจุดแล้ว แต่ยังไม่สามารถเปิดเผยรายละเอียดได้ ยืนยัน ตำรวจทำคดีนี้อย่างเต็มที่        ทั้งนี้ มีรายงานว่า ตำรวจนครบาลทุ่งสองห้อง รวบรวมพยานหลักฐาน เตรียมขอหมายจับผู้วางระเบิด 2 ราย ภายในศูนย์ราชการ ถนนแจ้งวัฒนะ ตามภาพจากกล้องวงจรปิด โดยรายแรกเป็นชาย อายุ 20-30 ปี สวมเสื้อเชิ้ตสีขาว กางเกงขายาวสีน้ำตาล รองเท้าผ้าใบสีดำ สวมหน้ากากอนามัย ใส่หมวกแก๊ปสีขาว สะพายกระเป๋าสีดำคาดที่ลำตัว และกระเป๋าสีเขียวคล้องไว้ที่ไหล่ซ้าย ก่อเหตุวางระเบิดจุดที่ 1 และจุดที่ 2 บริเวณสวนหย่อมหน้าอาคารบี // ขณะที่ คนร้ายรายที่ 2 เป็นชาย อายุ 20-30 ปี สวมหน้ากากอนามัย เสื้อเชิ้ตแขนยาวสีขาว กางเกงสีเทาดำ รองเท้าผ้าใบสีดำ สะพายกระเป๋าสีดำที่หลัง ถือกระเป๋าสีส้ม ผู้วางระเบิดจุดที่ 3 และจุดที่ 4 ที่บริเวณหน้ากองบัญชาการกองทัพไทย ห่างจากจุดระเบิดอาคารบี ประมาณ 200 เมตร         ขณะเดียวกัน พนักงานสอบสวนสถานีตำรวจนครบาลพญาไท เจ้าของพื้นที่เกิดเหตุเพลิงไหม้ย่านประตูน้ำ รวม 4 จุด และตำรวจนครบาลยานนาวา เจ้าของพื้นที่ที่เกิดเหตุใต้รถไฟฟ้าบีทีเอส ช่องนนทรี และลานจอดรถตึกมหานคร พนักงานสอบสวน จะนำพยานหลักฐานจากภาพกล้องวงจรปิดมาเข้าที่ประชุมอีกครั้ง